b"\n_START_ARTICLE_\nSommerhit\n_START_PARAGRAPH_\nEt sommerhit er en popul\xc3\xa6r betegnelse for en sang, ofte i genren pop. Et sommerhit udkommer ofte i slutningen af for\xc3\xa5ret for i den f\xc3\xb8lgende tid at blive spillet meget, hvorefter det aftager i popularitet henimod slutningen af sommeren. Men der er ogs\xc3\xa5 mange sange der i dag betragtes som sommerhits, selvom de oprindelig hverken udkom eller hittede i sommerhalv\xc3\xa5ret. Eksempelvis var det i efter\xc3\xa5ret 1994, at Rednex hittede med Cotton Eye Joe, og i efter\xc3\xa5ret 2002, at Nik & Jay hittede med Hot!. Calypso-sange \xe2\x80\x93 mere pr\xc3\xa6cist kaldet soca-sange \xe2\x80\x93 indeholder ofte ingredienserne til at blive et sommerhit, og derfor vil soca-hits ofte blive betragtet som et sommerhit, uanset hvorn\xc3\xa5r p\xc3\xa5 \xc3\xa5ret de oprindelig udkom eller hittede. Det var eksempelvis g\xc3\xa6ldende for flere sange fra Goombay Dance Band og for Kevin Lyttles calypso-hit Turn Me On fra vinteren 2003/2004. _NEWLINE_P\xc3\xa5 nogenlunde tilsvarende vis er det for 80'ernes Italo disco, som ofte ogs\xc3\xa5 indeholder ingredienserne til at blive et sommerhit. Det har eksempelvis v\xc3\xa6ret tilf\xc3\xa6ldet med Righeiras Vamos A La Playa og Laura Branigans Self Control. Ligeledes er der ogs\xc3\xa5 flere sommerhits i genren eurodance. Der kan her n\xc3\xa6vnes Dub-I-Dub, Bailando, Blue (Da Ba Dee), Dragostea Din Tei og Boten Anna. _NEWLINE_Et sommerhit er som regel en glad sang, som best\xc3\xa5r af uptempo eller dansevenlig musik og derfor bliver eksempelvis James Blunt balladen You're Beautiful, som var et k\xc3\xa6mpehit henover sommeren 2005, ikke betragtet som et egentligt sommerhit. Det samme er til dels ogs\xc3\xa5 g\xc3\xa6ldende for Wet Wet Wets cover-udgave af Love Is All Around, som er en k\xc3\xa6rlighedssang der hittede stort henover sommeren 1994. Sommerhitsenes danserytmer ses eksempelvis i sange som Lambada, Macarena og The Ketchup Song, hvor der s\xc3\xa5gar har fulgt en modedans med til det p\xc3\xa5g\xc3\xa6ldende sommerhit. Latinske rytmer kan, udover i modedanse-sangene, ogs\xc3\xa5 blandt andet h\xc3\xb8res i sommerhits s\xc3\xa5som Livin' La Vida Loca, La Camisa Negra, Mambo No. 5, La Bamba, Bamboleo og Samba De Janeiro. Bem\xc3\xa6rkelsesv\xc3\xa6rdigt er det, at mange sommerhits er sunget p\xc3\xa5 et andet sprog end engelsk, og at flere musikere bag store sommerhits ender med pr\xc3\xa6dikatet one-hit wonders. _NEWLINE_Visse sommerhits, s\xc3\xa5som Axel F, A Little Less Conversation, It's Raining Men, Vill Ha Dig, Hey Baby, We're Going To Ibiza!, Mambo No. 5, Lambada og La Bamba, er cover-udgaver eller remix af tidligere hit. Sangen Doodah! er baseret p\xc3\xa5 en amerikansk folkesang fra 1850'erne, nemlig The Camptown Ladies, og omkv\xc3\xa6det til The Ketchup Song (Aserej\xc3\xa9) bliver samplet fra Sugarhill Gangs hiphop-klassiker Rapper's Delight. _NEWLINE_Visse sange har nogenlunde samtidig v\xc3\xa6ret sommerhits med flere forskellige kunstnere. Der kan her n\xc3\xa6vnes Self Control af Laura Branigan, som i 1984 ogs\xc3\xa5 var et hit for Raf i blandt andet Tyskland og Schweiz. P\xc3\xa5 tilsvarende vis kan der n\xc3\xa6vnes Dragostea Din Tei af O-Zone, som i 2004 ogs\xc3\xa5 var et hit for Haiducii i blandt andet Italien._NEWLINE_En sang der adskillige gange er blevet k\xc3\xa5ret til alletiders st\xc3\xb8rste sommerhit er Wham!s Club Tropicana."